ശ്രീമദ് ഭാഗവതം (മൂലം) / ഷഷ്ഠഃ സ്കന്ധഃ (സ്കന്ധം 6) / അദ്ധ്യായം 11


ശ്രീമദ് ഭാഗവതം (മൂലം) / ഷഷ്ഠഃ സ്കന്ധഃ (സ്കന്ധം 6) / അദ്ധ്യായം 11 

ശ്രീശുക ഉവാച

ത ഏവം ശംസതോ ധർമ്മം വചഃ പത്യുരചേതസഃ ।
നൈവാഗൃഹ്ണൻ ഭയത്രസ്താഃ പലായനപരാ നൃപ  ॥ 1 ॥ 

വിശീര്യമാണാം പൃതനാമാസുരീമസുരർഷഭഃ ।
കാലാനുകൂലൈസ്ത്രിദശൈഃ കാല്യമാനാമനാഥവത്  ॥ 2 ॥ 

ദൃഷ്ട്വാതപ്യത സം ക്രുദ്ധ ഇന്ദ്രശത്രുരമർഷിതഃ ।
താൻ നിവാര്യൌജസാ രാജൻ നിർഭർത്സ്യേദമുവാച ഹ  ॥ 3 ॥ 

കിം വ ഉച്ചരിതൈർമ്മാതുർദ്ധാവദ്ഭിഃ പൃഷ്ഠതോ ഹതൈഃ ।
ന ഹി ഭീതവധഃ ശ്ലാഘ്യോ ന സ്വർഗ്ഗ്യഃ ശൂരമാനിനാം  ॥ 4 ॥ 

യദി വഃ പ്രധനേ ശ്രദ്ധാ സാരം വാ ക്ഷുല്ലകാ ഹൃദി ।
അഗ്രേ തിഷ്ഠത മാത്രം മേ ന ചേദ് ഗ്രാമ്യസുഖേ സ്പൃഹാ  ॥ 5 ॥ 

ഏവം സുരഗണാൻ ക്രുദ്ധോ ഭീഷയൻ വപുഷാ രിപൂൻ ।
വ്യനദദ് സുമഹാപ്രാണോ യേന ലോകാ വിചേതസഃ  ॥ 6 ॥ 

തേന ദേവഗണാഃ സർവ്വേ വൃത്രവിസ്ഫോടനേന വൈ ।
നിപേതുർമ്മൂർച്ഛിതാ ഭൂമൌ യഥൈവാശനിനാ ഹതാഃ  ॥ 7 ॥ 

     മമർദ്ദ പദ്ഭ്യാം സുരസൈന്യമാതുരം 
          നിമീലിതാക്ഷം രണരംഗദുർമ്മദഃ ।
     ഗാം കമ്പയന്നുദ്യതശൂല ഓജസാ 
          നാളം വനം യൂഥപതിർ യഥോൻമദഃ  ॥ 8 ॥ 

     വിലോക്യ തം വജ്രധരോഽത്യമർഷിതഃ 
          സ്വശത്രവേഽഭിദ്രവതേ മഹാഗദാം ।
     ചിക്ഷേപ താമാപതതീം സുദുഃസഹാം 
          ജഗ്രാഹ വാമേന കരേണ ലീലയാ  ॥ 9 ॥ 

     സ ഇന്ദ്രശത്രുഃ കുപിതോ ഭൃശം തയാ 
          മഹേന്ദ്രവാഹം ഗദയോരുവിക്രമഃ ।
     ജഘാന കുംഭസ്ഥല ഉന്നദൻ മൃധേ 
          തത്കർമ്മ സർവ്വേ സമപൂജയൻ നൃപ  ॥ 10 ॥ 

     ഐരാവതോ വൃത്രഗദാഭിമൃഷ്ടോ 
          വിഘൂർണ്ണിതോഽദ്രിഃ കുലിശാഹതോ യഥാ ।
     അപാസരദ്ഭിന്നമുഖഃ സഹേന്ദ്രോ 
          മുഞ്ചന്നസൃക് സപ്തധനുർഭൃശാർത്തഃ  ॥ 11 ॥ 

     ന സന്നവാഹായ വിഷണ്ണചേതസേ 
          പ്രായുങ്‌ക്ത ഭൂയഃ സ ഗദാം മഹാത്മാ ।
     ഇന്ദ്രോഽമൃതസ്യന്ദികരാഭിമർശ-
          വീതവ്യഥക്ഷതവാഹോഽവതസ്ഥേ  ॥ 12 ॥ 

     സ തം നൃപേന്ദ്രാഹവകാമ്യയാ രിപും 
          വജ്രായുധം ഭ്രാതൃഹണം വിലോക്യ ।
     സ്മരംശ്ച തത്കർമ്മ നൃശംസമംഹഃ 
          ശോകേന മോഹേന ഹസൻ ജഗാദ  ॥ 13 ॥ 

വൃത്ര ഉവാച

     ദിഷ്ട്യാ ഭവാൻ മേ സമവസ്ഥിതോ രിപുർ-
          യോ ബ്രഹ്മഹാ ഗുരുഹാ ഭ്രാതൃഹാ ച ।
     ദിഷ്ട്യാനൃണോഽദ്യാഹമസത്തമ ത്വയാ 
          മച്ഛൂലനിർഭിന്നദൃഷദ്ധൃദാചിരാത്  ॥ 14 ॥ 

     യോ നോഽഗ്രജസ്യാത്മവിദോ ദ്വിജാതേർ-
          ഗുരോരപാപസ്യ ച ദീക്ഷിതസ്യ ।
     വിശ്രഭ്യ ഖഡ്ഗേന ശിരാംസ്യവൃശ്ചത്-
          പശോരിവാകരുണഃ സ്വർഗ്ഗകാമഃ  ॥ 15 ॥ 

     ശ്രീഹ്രീദയാകീർത്തിഭിരുജ്ഝിതം ത്വാം 
          സ്വകർമ്മണാ പുരുഷാദൈശ്ച ഗർഹ്യം ।
     കൃച്ഛ്രേണ മച്ഛൂലവിഭിന്നദേഹ-
          മസ്പൃഷ്ടവഹ്നിം സമദന്തി ഗൃധ്രാഃ  ॥ 16 ॥ 

     അന്യേഽനു യേ ത്വേഹ നൃശംസമജ്ഞാ 
          യേ ഹ്യുദുദ്യതാസ്ത്രാഃ പ്രഹരന്തി മഹ്യം ।
     തൈർഭൂതനാഥാൻ സഗണാൻ നിശാത-
          ത്രിശൂലനിർഭിന്നഗലൈർ യജാമി  ॥ 17 ॥ 

     അഥോ ഹരേ മേ കുലിശേന വീര 
          ഹർത്താ പ്രമഥ്യൈവ ശിരോ യദീഹ ।
     തത്രാനൃണോ ഭൂതബലിം വിധായ 
          മനസ്വിനാം പാദരജഃ പ്രപത്സ്യേ  ॥ 18 ॥ 

     സുരേശ കസ്മാന്ന ഹിനോഷി വജ്രം 
          പുരഃ സ്ഥിതേ വൈരിണി മയ്യമോഘം ।
     മാ സംശയിഷ്ഠാ ന ഗദേവ വജ്രം
          സ്യാന്നിഷ്ഫലഃ കൃപണാർത്ഥേവ യാച്ഞാ  ॥ 19 ॥ 

     നന്വേഷ വജ്രസ്തവ ശക്ര തേജസാ 
          ഹരേർദ്ദധീചേസ്തപസാ ച തേജിതഃ ।
     തേനൈവ ശത്രും ജഹി വിഷ്ണുയന്ത്രിതോ 
          യതോ ഹരിർവ്വിജയഃ ശ്രീർഗ്ഗുണാസ്തതഃ  ॥ 20 ॥ 

     അഹം സമാധായ മനോ യഥാഽഽഹ 
          സങ്കർഷണസ്തച്ചരണാരവിന്ദേ ।
     ത്വദ് വജ്രരംഹോലുളിതഗ്രാമ്യപാശോ 
          ഗതിം മുനേർ യാമ്യപവിദ്ധലോകഃ  ॥ 21 ॥ 

     പുംസാം കിലൈകാന്തധിയാം സ്വകാനാം 
          യാഃ സമ്പദോ ദിവി ഭൂമൌ രസായാം ।
     ന രാതി യദ് ദ്വേഷ ഉദ്വേഗ ആധിർ-
          മ്മദഃ കലിർവ്യസനം സമ്പ്രയാസഃ  ॥ 22 ॥ 

     ത്രൈവർഗ്ഗികായാസവിഘാതമസ്മത്-
          പതിർവ്വിധത്തേ പുരുഷസ്യ ശക്ര ।
     തതോഽനുമേയോ ഭഗവത്പ്രസാദോ 
          യോ ദുർല്ലഭോഽകിഞ്ചനഗോചരോഽന്യൈഃ  ॥ 23 ॥ 

     അഹം ഹരേ തവ പാദൈകമൂല-
          ദാസാനുദാസോ ഭവിതാസ്മി ഭൂയഃ ।
     മനഃ സ്മരേതാസുപതേർഗ്ഗുണാംസ്തേ 
          ഗൃണീത വാക്കർമ്മ കരോതു കായഃ  ॥ 24 ॥ 

     ന നാകപൃഷ്ഠം ന ച പാരമേഷ്ഠ്യം 
          ന സാർവ്വഭൌമം ന രസാധിപത്യം ।
     ന യോഗസിദ്ധീരപുനർഭവം വാ 
          സമഞ്ജസ ത്വാ വിരഹയ്യ കാങ്ക്ഷേ  ॥ 25 ॥ 

     അജാതപക്ഷാ ഇവ മാതരം ഖഗാഃ 
          സ്തന്യം യഥാ വത്സതരാഃ ക്ഷുധാർത്താഃ ।
     പ്രിയം പ്രിയേവ വ്യുഷിതം വിഷണ്ണാ 
          മനോഽരവിന്ദാക്ഷ ദിദൃക്ഷതേ ത്വാം  ॥ 26 ॥ 

     മമോത്തമശ്ലോകജനേഷു സഖ്യം 
          സംസാരചക്രേ ഭ്രമതഃ സ്വകർമ്മഭിഃ ।
     ത്വൻമായയാഽഽത്മാഽഽത്മജദാരഗേഹേ-
          ഷ്വാസക്തചിത്തസ്യ ന നാഥ ഭൂയാത്  ॥ 27 ॥